Sergei Lavrov

Sergei Viktorovitš Lavrov (, s. 21. maaliskuuta 1950 Moskova) on venäläinen poliitikko ja diplomaatti. Hän on toiminut 9. maaliskuuta 2004 lähtien Venäjän ulkoministerinä.

 Ura 
Lavrov valmistui vuonna 1972 Moskovan valtiollisesta kansainvälisten suhteiden instituutista, ja hän sai diplomaatin tehtävän Neuvostoliiton suurlähetystöstä Sri Lankasta. 

Vuonna 1981 hänet nimitettiin Neuvostoliiton YK-suurlähetystön sihteeriksi Yhdistyneiden kansakuntien päämajaan New Yorkiin. 

Vuonna 1988 Lavrov nimitettiin Venäjän federaation ulkoasiainministeriön taloussuhteiden osastopäälliköksi, 1990 kansainvälisten järjestöjen ja globaalien ongelmien osaston päälliköksi, 1992 varaulkoministeriksi ja 1994 Venäjän pysyväksi edustajaksi YK:hon. Hän toimi vuosina 1994–2004 Venäjän pysyvänä edustajana YK:n päämajassa New Yorkissa ennen nimitystään Venäjän ulkoministeriksi maaliskuussa 2004. Lavrov tunnetaan Kremlin linjan uskollisena ja taitavana puolustajana, jonka osaamista myös poliittiset vastustajat ovat oppineet kunnioittamaan.

Spekulointia Lavrovin asemasta
Marraskuussa 2025 on julkisuudessa pohdittu, onko Lavrov syrjäytetty, sillä häntä ei näy paikoilla, joilla hän tavallisesti on. Kokous jota hän oli lokakuussa 2025 neuvottelemassa Donald Trumpin ja Vladimir Putinin välille Budapestiin, peruttiin, hän ei ollut 5. marraskuuta 2025 Venäjän turvallisuusneuvoston kokouksessa, eikä hän ole johtamassa Venäjän valtuuskuntaa G20-huippukokouksessa Etelä-Afrikassa marraskuun loppupuolella.Inka Haukka, Kreml kiistää, että ulkoministeri Lavrov oli joutunut Putinin epäsuosioon, Yle.fi,uutiset 13.11.2025, viitattu 13.11.2025Maarit Uber, Mitä Lavrov teki väärin? Helsingin Sanomat 13.11.2025, viitattu 13.11.2025 (tilaajille) Ongelmat ovat kiistäneet sekä Kremlin tiedottaja Dmitri Peskov 7. marraskuuta että myöhemmin Venäjän ulkoministeriön tiedottaja Maria Zaharova.

 Syntyperä 
Venäjän virallisissa dokumenteissa hänen kansallisuudekseen on merkitty venäläinen ja syntymäpaikakseen Moskova. Georgian Times -lehden selvityksen mukaan Lavrov on kuitenkin syntynyt Tbilisissä. Hänen kerrotaan olevan isänsä puolelta armenialainen ja alkuperäiseltä sukunimeltään Kalantarov. Lavrov-sukunimen kerrotaan olevan puolestaan peräisin Lavrovin äidin tyttönimestä.

 Omaisuus 
Tammikuussa 2020 The Insider -lehti julkaisi  selvityksen Lavrovin kiinteistöomistuksista. Lavrovin maaseutuasunto sijaitsee Moskovan ulkopuolella Žukovkan kylässä Landschaft-nimisessä huvilakylässä. Lavrovin naapurustossa asuu useita merkkihenkilöitä, kuten esimerkiksi Ukrainasta Maidanin kansannousun jälkeen paennut ex-presidentti Viktor Janukovytš. Lavrovin toinen asunto on Moskovan keskustassa Švedski tupikilla eli Ruotsalaisella umpikujalla. Osoitteessa sijaitsee talo, joka tunnetaan myös lempinimellä ”Putinin ystävien talo”. Yhteensä Lavrovin kiinteistöomistusten arvo on arviolta yli 600 miljoonaa ruplaa (hieman yli 8 miljoonaa euroa).

Yksityiselämä
Lavrovin isä on armenialainen ja äiti venäläinen.

Lavrov puhuu venäjän lisäksi englantia, ranskaa ja sinhalia. Lavrov on naimisissa ja hänellä on tytär. Lavrovin tytär Jekaterina syntyi vuonna 1982 New Yorkissa, sillä sujuvasti englantia puhuva Lavrov oli tuolloin töissä Neuvostoliiton YK-edustustossa New Yorkissa. Virallisten tietojen mukaan Jekaterina Lavrova asuu nykyisin Moskovassa, tekee työtään antiikin ja taiteen parissa ja on naimisissa liikemies Aleksandr Vinokurovin kanssa.

Lavrov on tupakoitsija. Alkujaan hän poltti neuvostovalmisteisia Prima-savukkeita, mutta 2000-luvun alussa ollessaan YK-diplomaattina New Yorkissa hän siirtyi amerikkalaisiin Parliament-savukkeisiin. YK:n päärakennus julistettiin savuttomaksi, mutta Lavrov jatkoi ketjupolttamistaan omassa työhuoneessaan, eikä maailmanjärjestö kyennyt sitä estämään.

 Lähteet 

 Aiheesta muualla 

Luokka:Venäjän ulkoasiainministerit
Luokka:Vuonna 1950 syntyneet
Luokka:Elävät henkilöt